b'\n_START_ARTICLE_\nFriderik II. Danski\n_START_SECTION_\n\xc5\xbdivljenje\n_START_PARAGRAPH_\nFriderik II. je bil sin danskega kralja Kristijana III. in njegove \xc5\xbeene Doroteje. Velja za tipi\xc4\x8dnega danskega renesan\xc4\x8dnega vladarja. Za razliko od svojega o\xc4\x8deta, je bil mo\xc4\x8dno vdan voja\xc5\xa1kim idealom. \xc5\xbde kot mladeni\xc4\x8d je prijateljeval z nem\xc5\xa1kimi vojnimi princi. \xc5\xbdelel se je poro\xc4\x8diti s svojo ljubico Anne Hardenberg, vendar so ga prepri\xc4\x8dali, da tega ni naredil. Kmalu potem, ko je nasledil o\xc4\x8deta, je poleti leta 1559 osvojil del Holsteina, pokrajino Dithmarschen, ter tako slavil svojo prvo zmago._NEWLINE_Spopad, ki je najbolj zaznamoval njegovo vladavino, je bila severna sedemletna vojna med letoma 1563 in 1570. V tej vojni je zaman sku\xc5\xa1al osvojiti \xc5\xa0vedsko, ki ji je vladal njegov nepri\xc5\xa1tevni bratranec Erik XIV. Spopad s \xc5\xa0vedsko se je razvil v zelo drago vojno iz\xc4\x8drpavanja, v kateri so bila nekatera podro\xc4\x8dja pokrajine Skanije popolnoma opusto\xc5\xa1ena s strani \xc5\xa0vedov in Norve\xc5\xa1ka skoraj izgubljena. Med vojno je kralj osebno poveljal vojski na boji\xc5\xa1\xc4\x8du, vendar brez velikih uspehov. Prav tako je vojna na\xc4\x8dela njegov odnos z bli\xc5\xbenjimi svetovalci. Vendar pa so notranji nemiri na \xc5\xa0vedskem in sposobni Peder Oxe, ki je prevzel vodenje danske administracije, umirili polo\xc5\xbeaj. Potem ko je Erikov naslednik Ivan III. zavrnil podpis Danski naklonjenega sporazuma iz Roskilde (1568), se je vojna leta 1570 kon\xc4\x8dala s statusom quo, kar je potrdil tudi stettinski sporazum (1570). Ta je kon\xc4\x8dal vojno, ki je Danski ne le pomagala ohraniti njeno mo\xc4\x8d, ampak je pokazala tudi meje njene voja\xc5\xa1ke mo\xc4\x8di._NEWLINE_Leta 1567 je dal ustanoviti mesto Fredrikstad na Norve\xc5\xa1kem. Med letoma 1574 in 1585 je dal obnoviti grad Kronborg v Elsinoreu. Friderik je bil tudi tesen prijatelj slavnega astronoma Tycha Braheja in njegov glavni mecen. Umrl je 4. aprila 1588. Njegova vladavina v danski zgodovini velja za obdobje rasti in obilja. Na prestolu ga je nasledil najstarej\xc5\xa1i sin Kristijan IV. Pokopan je v Roskildski katedrali.'